Man in hof ná ‘stroper’ se skietdood(Argief) ŉ Werknemer op ŉ plaas buite Lephalale (Ellisras) in Limpopo is Dinsdag op borgtog van R5 000 vrygelaat nadat hy glo ŉ beweerde stroper doodgeskiet het. Barend Steyn (32) is in hegtenis geneem vir die moord op ŉ 30-jarige man wat Sondag saam met twee ander mans glo onwettig in die omgewing gejag het. Brig. Motlafela Mojapelo, polisiewoordvoerder in Noordwes, het gesê lede van natuurbewaring het die mans betrap. ŉ Gemsbok, stukke gedroogde vleis en jagtoerusting is by hulle gevind. Nadat hulle aangekeer is, het die mans egter in verskillende rigtings laat spat en in die bosse verdwyn. ŉ Soektog is van stapel gestuur tot die beamptes skote gehoor en hulle na die toneel gehaas het waar Steyn die vermeende stroper glo doodgeskiet het. Die polisie het beslag gelê op sy gelisensieerde vuurwapen en hy is in hegtenis geneem. Mojapelo het gesê die omstandighede wat tot die skietery gelei het, vorm deel van die polisieondersoek. In ŉ afsonderlike voorval is drie mans – een van hulle ŉ polisiebeampte – Sondag in KwaZulu-Natal in hegtenis geneem nadat hulle die vorige dag glo ook onwettig op ŉ plaas in die omgewing van Ixopo gejag het. Kapt. Simphiwe Mhlongo, woordvoerder van die Valke, het gesê die eenheid het ŉ wenk gekry oor ŉ verdagte voertuig wat op die private grond rondgery het en vermoedelik met onwettige bedrywighede besig was. Die Valke is na die plaas, waar hulle die bakkie opgemerk het. Dit het stadig gery met net spreiligte aangeskakel. “Die voertuig is voorgekeer en deursoek. Polisielede het ŉ dooie bosbok, ŉ .22-geweer, ammunisie en ŉ 9 mm-pistool gevind,” het Mhlongo gesê. Die vuurwapen waarop die polisie in die omgewing van Ixopo beslag gelê het. (Foto: SA Polisie) Drie mans is in hegtenis geneem, naamlik ŉ polisiebeampte verbonde aan die BBP-beskermingseenheid in Pietermaritzburg, ŉ amptenaar van die Msunduzi-munisipaliteit, asook ŉ motorwerktuigkundige van die omgewing. Hulle word aangekla van onwettige jag, die besit van ŉ ongelisensieerde vuurwapen en oortreding van die Wet op Rampbestuur wat tydens die afsonderingstydperk geld. Die drie verskyn na verwagting later vandag in die Ixopo-landdroshof. Die landbougemeenskap pleit al ŉ geruime tyd by die minister van polisie en die departemente van landbou en samewerkende regering en tradisionele sake dat plaaswagte as ŉ noodsaaklike diens onder toesig van die polisie ingesluit moet word. Hul versoeke het tot dusver op dowe ore geval. Hulle sê terwyl die regering voete sleep, is die boerderygemeenskap aan sy eie lot oorgelaat en ly boere groot verliese weens ŉ drastiese toename in produk- en veediefstal, asook die onwettige slagting van vee en plundery op plase.